**Alexej Kondratievič Savrasov** (rus. Алексей Кондратьевич Саврасов; \* 12. máj 1830, Moskva – † 26. september 1897, Moskva) bol ruský maliar-krajinár, člen umeleckého združenia peredvižnici.

Ruské umenie druhej polovice 19. storočia dalo svetu viacero vynikajúcich výtvarných umelcov, pre ktorých bola očarujúca ruská príroda nevyčerpateľným zdrojom inšpirácie a ktorí sa vo svojich dielach vyznali zo svojej nekonečnej lásky k nej. Toto obdobie znamenalo zrod „národnej školy krajinomaľby", ktorá bola charakteristická nielen samotnými námetmi z ruskej prírody ale aj vytváraním špecifického poetického štýlu pri jej zobrazovaní. Popri I. K. Ajvazovskom, I. I. Šiškinovi, F. A. Vasiljevovi či I. I. Levitanovi bol mimoriadnym umeleckým zjavom v tomto žánri aj Alexej Kondratievič Savrasov. Je považovaný za zakladateľa tzv. „náladovej krajiny" v ruskom maliarstve.

Život a dielo
-------------

Narodil sa v Moskve 12. (24. podľa starého kalendára) mája 1830 v kupeckej rodine. Už v mladom veku ako maliar-samouk začal maľovať a obrazy neskôr predával. Napriek želaniu otca, pokračovať v obchodníckej rodinnej tradícii, začal v roku 1844 študovať na Moskovskej škole maliarstva, sochárstva a architektúry. No už o štyri roky musel z rodinných dôvodov štúdium prerušiť. Až o ďalšie štyri roky, na príhovor niektorých známych umelcov, ktorí v ňom videli veľký talent, mohol v štúdiu pokračovať. Ukončil ho v roku 1854.

V obrazoch vytvorených tesne po skončení štúdia vyžaruje umelcova túžba o naturalistické zachytenie prírody, napr. *Kameň v lese pri Razlive* a *Pohľad na okolie Moskvy s dvoma ženskými postavami* (obe diela z roku 1850). Iné obrazy, napr. *Pohľad na Kremeľ s Krymského mosta* (1851) a *Pohľad na okolie Oraniebaumu* (1854), sa nesú v štýle romantizmu. Prevláda tu umelcov záujem na dokonalom zachytení prírodných atmosférických javov. Neskôr tieto efekty vystriedali krajinky s nádychom pokoja a harmónie, napr. *Krajina s riekou a rybárom* (1859), *Losí ostrov v Sokoľnikách* (1868). Tu sa už Savrasov predstavuje ako zrelý majster, ktorému je dokonalé zachytenie predlohy v symbióze s vrodeným citom vlastné.

Prvý významnejší úspech umelcovi priniesli kompozične náročné diela *Pohľad na dedinu Kupcevo pri Moskve* (1855) a v roku 1858 *Pohľad na okolie Moskvy pri západe slnka*. Obe diela charakterizujú Savrasovov cit pre zachytenie prírodných scenérií. K podobným prácam možno priradiť i obrazy *Staré borovice* (1854) a *Starý dub pri riečnom útese* (1857).

V roku 1857 sa Savrasov vrátil na maliarsku školu v Moskve ako pedagóg. Počas dvadsaťročného pôsobenia na škole vychoval mnoho vynikajúcich umelcov; medzi jeho najvýznamnejších žiakov patrili napr. K. A. Korovin a I. I. Levitan. Veľmi dojemne sa o tvorbe svojho učiteľa neskôr vyjadril práve Levitan:

|  |  |  |
| --- | --- | --- |
| „ | Savrasov sa snažil aj v tom najobyčajnejšom výjave nájsť charakteristické črty, ktoré tak silno pociťujeme v našej rodnej krajine a tak veľmi ovplyvňujú našu dušu. U Savrasova sa prejavila lyrika v maľovaní krajiny a bezhraničná láska k svojej domovine. | "|

Niektoré jeho známe diela zo šesťdesiatych rokov sa nesú v znamení umeleckého napredovania pri stvárnení a výbere námetu. Krásnymi príkladmi sú napr. diela *Pohľad na Moskvu od Mazilova* a *Večerná krajina* (obe z roku 1861).

*Zlá cesta*, 1894, olej na plátne, súkromná zbierkaVeľký význam pre jeho ďalšie umelecké smerovanie mal pobyt v západnej Európe v rokoch 1862 a 1867, počas ktorého navštívil niekoľko krajín: Anglicko, Francúzsko a Švajčiarsko. Najmä návšteva Anglicka bola preňho veľkým prínosom – umožnila mu zoznámiť sa s tunajším maliarstvom, v Rusku veľmi málo známym. Švajčiarsko ho zasa očarilo svojou prekrásnou prírodou.

V roku 1870 vstúpil do umeleckého združenia peredvižnici.

V roku 1871 podnikol Savrasov cestu na Volgu, počas ktorej vzniklo jeho niekoľko významných diel – *Pečorský kláštor pod Nižným Nogorodom* a *Havrany prileteli*. Tento obraz sa stretol s mimoriadnou pozornosťou iných umelcov; napr. I. N. Kramskoj v jednom zo svojich listov poukázal, že *„celá príroda, stromy, voda a vzduch, a duša, sú v Havranoch".*

Sedemdesiate roky sa v Savrasovovej tvorbe niesli v znamení mimoriadneho umeleckého rozkvetu. V tomto období vytvoril viacero pozoruhodných diel – *Zimná krajina* (1870), *Rozvodnená Volga pri Jaroslavli* (1871), *Dúha* (1875) a ďalšie. Dôležitú časť Savrasovovej tvorby uvedeného obdobia predstavujú diela zachytávajúce rozličné moskovské zákutia; jedným z najvýznamnejších diel je napr. *Sucharevská veža*.

Život a tvorba Alexeja Kondratieviča Savrasova boli príkladom umelcovej lásky k rodnej vlasti. Okrem maliarstva Savrasov miloval ruskú poéziu a často podnikal výlety na miesta zviazané so životom významných ruských literátov. Obzvlášť miloval Puškinove básne (v sedemdesiatych rokoch navštívil miesta spojené s týmto velikánom ruskej literatúry). Veľmi mu bola blízka aj ľudová pieseň.

Na konci sedemdesiatych rokov Savrasov ťažko ochorel a to poznačilo aj jeho ďalšiu tvorbu, v ktorej začali prevládať clivé námety – *Jesenný les* (1872), *Jesenná krajina s chalupou* (1880), *Jeseň. Sokoľniki* (1890). Posledné roky životy prežil v chudobe. Opustený zomrel 26. septembra (8. októbra) 1897 v nemocnici pre chudobných. Pochovaný bol na Vagankovskom cintoríne v Moskve.

Po Savrasovovej smrti, jeho obľúbený žiak a pokračovateľ I. I. Levitan publikoval článok, v ktorom zhrnul tvorbu svojho veľkého učiteľa:

|  |  |  |
| --- | --- | --- |
| „ | Zomrel jeden z najhĺbavejších ruských krajinárov. U Savrasova sa prejavila lyrika v maľovaní krajiny a bezhraničná láska k svojej domovine… a jeho nepochybná zásluha nebude nikdy zabudnutá. | "|

Výber z diela
-------------

* Jar. Dedina, 1867, olej na plátne, Štátna Tretiakovská galéria, Moskva*Jar. Dedina*, 1867, olej na plátne, Štátna Tretiakovská galéria, Moskva
* Jarný deň, 1873, olej na plátne*Jarný deň*, 1873, olej na plátne
* Pohľad na Kremeľ. Jar, 1873, olej na plátne*Pohľad na Kremeľ. Jar*, 1873, olej na plátne
* Pečorský kláštor pod Nižným Nogorodom, 1871, olej na plátne, Múzeum umenia, Nižný Novgorod*Pečorský kláštor pod Nižným Nogorodom*, 1871, olej na plátne, Múzeum umenia, Nižný Novgorod
* Krajina s dúhou, 1881, olej na plátne, Lotyšské múzeum umenia, Riga*Krajina s dúhou*, 1881, olej na plátne, Lotyšské múzeum umenia, Riga
* Havrany prileteli, 1871, olej na plátne, Štátna Tretiakovská galéria, Moskva*Havrany prileteli*, 1871, olej na plátne, Štátna Tretiakovská galéria, Moskva
* Sucharevská veža, 1872, olej na plátne, Historické múzeum, Moskva*Sucharevská veža*, 1872, olej na plátne, Historické múzeum, Moskva

Iné projekty
------------

Commons
* Spolupracuj na Commons Commons ponúka multimediálne súbory na tému **Alexej Kondratievič Savrasov**

Zdroje
------

* Алексей Саврасов - художник
* Русская живопись
* САВРАСОВ, АЛЕКСЕЙ КОНДРАТЬЕВИЧ

Autoritné údaje: * abART: 34452
* BnF: 17769982d
* GND: 119194880
* ISNI: 0000 0001 1061 9403
* LCCN: n84093117
* NK ČR: pna2012690689
* ULAN: 500001683
* VIAF: 50030324
* WorldCat: lccn-n84093117